b"\n_START_ARTICLE_\nFlorencio Campomanes\n_START_SECTION_\nResultats destacats en competici\xc3\xb3\n_START_PARAGRAPH_\nCampomanes va assolir un nivell de mestre a les Filipines, i va guanyar el campionat d'escacs de les Filipines el 1956 i el 1960. Va representar al seu pa\xc3\xads a les Olimp\xc3\xadades d'escacs en el per\xc3\xadode entre 1956-1966.\n_START_SECTION_\nOrganitzador\n_START_PARAGRAPH_\nSempre va presumir de ser amic de Ferdinand Marcos, i va tenir un paper important en l'organitzaci\xc3\xb3 d'esdeveniments escaqu\xc3\xadstics a l'\xc3\x80sia (com l'organitzaci\xc3\xb3 del Campionat del m\xc3\xb3n de 1978 a Baguio entre Anatoli K\xc3\xa0rpov i V\xc3\xadktor Kortxnoi), i posteriorment dins la FIDE, organitzaci\xc3\xb3 de la qual es va convertir en president el 1982.\n_START_SECTION_\nPresident de la FIDE\n_START_PARAGRAPH_\nLa seva presid\xc3\xa8ncia va ser molt controvertida, sobretot despr\xc3\xa9s de la decisi\xc3\xb3 que va prendre d'aturar el matx pel t\xc3\xadtol mundial entre Karpov i Kasp\xc3\xa0rov el 1984, potser sota la pressi\xc3\xb3 de la Federaci\xc3\xb3 Sovi\xc3\xa8tica. Els seus opositors l'acusen de pr\xc3\xa0ctiques mafioses. No va poder evitar la ruptura amb l'Associaci\xc3\xb3 Professional d'Escacs (PCA) el 1993, una organitzaci\xc3\xb3 creada pel campi\xc3\xb3 mundial Kasp\xc3\xa0rov que va generar un cisma que va durar fins al 2006, amb un campi\xc3\xb3 del m\xc3\xb3n de la FIDE, d'una banda i un campi\xc3\xb3 PCA de l'altra._NEWLINE_En la banda positiva de la balan\xc3\xa7a, durant la seva presid\xc3\xa8ncia, molts pa\xc3\xafsos asi\xc3\xa0tics i africans es van afiliar a la FIDE i va obtenir importants importants suports per a la seva reelecci\xc3\xb3 fins a 1995, quan va cedir la presid\xc3\xa8ncia a Kirsan Iliumj\xc3\xadnov.\n_START_SECTION_\nEpisodis de corrupci\xc3\xb3\n_START_PARAGRAPH_\nA partir de 2003, Campomanes va ser processat al seu pa\xc3\xads com a responsable pel desviament de fons en l'Olimp\xc3\xadada d'escacs de 1992, celebrada a Manila. La Cort Suprema de Filipines el va absoldre el desembre de 2006._NEWLINE_El 2 de febrer de 2007, va patir un greu accident de tr\xc3\xa0nsit a prop d'Antalya, a Turquia. Va morir de c\xc3\xa0ncer el 3 maig 2010."